钦定古今图书集成/方舆汇编/边裔典/第132卷 > 《修攘制御之策》
## 钦定古今图书集成/方舆汇编/边裔典/第132卷 > 《修攘制御之策》

唐太宗贞观二年，北颉利政乱，薛延陀、回纥等叛之，
颉利不能制。会大雪，羊马多死，民大饥。郑元璹使还，
言于上曰：“戎狄兴衰，专以羊马为候。今突厥民饥畜
瘦，将亡之兆也。”群臣多劝上乘间击之，上曰：“背盟不
信，利灾不仁，乘危不武，纵其种落尽叛，六畜无馀，朕
终不击，必待有罪，然后讨之。”

臣按：太宗此言，得帝王驭夷狄之道，“大哉王言，天地之心也。”

贞观十八年，突厥侯利苾可罕北渡河，薛延陀恶之，
数相攻候。利苾有众十万，不能抚御，其众悉南渡河，
请处于胜夏之间，上许之。群臣皆曰：“陛下方远征辽
左，而置突厥于河南，距京师不远，岂得不为后虑！愿
留镇洛阳，遣诸将东征。”上曰：“夷狄亦人耳，其情与中
夏不殊。人主患德泽不加，不必猜忌异类，盖德泽洽
则四夷可使如一家。且彼不北走薛延陀而南归我其情可见矣。”候《利苾》既失众，轻骑入朝，上以为右武
卫将军。

胡寅曰：“子贡问博施济众，尧、舜其犹病诸？四海至广矣，施必极其博，济必周于众，圣人心所欲也，而势有所弗及尔。是故先王畿次中夏，外四夷，虽一视同仁，然必笃近而举远也。于是画为五服要荒在外，为之限禁，其来有时，以杜乱华之阶，遏谋夏之祸，自尧、舜、三代皆不敢废。夫圣人之心与天地同诚，必不为猜” 忌也，而太宗所见特异于此，是岂二帝、三王有所未尽邪？夫厚遇夷狄，则于中国将薄矣，推诚异类，则于可信者将疑矣，是以有《征辽》造舟之扰，绝《昏仆碑》之失，盖必然之理也。臣按：胡氏兹言，非但为唐太宗也，万世人君皆当留念焉。